Source: https://spravy.pravda.sk/domace/clanok/526466-okresny-sud-rozhodol-tragickeho-vybuchu-vo-vojenskom-opravarenskom-podniku-v-novakoch-v-marci-2007/
Timestamp: 2019-11-18 11:35:51+00:00
Document Index: 24812

Matched Legal Cases: ['súd ', 'Súd ', 'súd ', 'súd ', 'Súd ', 'súd ', 'súd ', 'súd ']

Rozsudok rozhneval rodiny po obetiach výbuchu v Novákoch - Domáce - Správy - Pravda.sk
tm, Pravda, TASR 20.09.2019 09:35, aktualizované: 19:12
Okresný súd v Prievidzi vyniesol verdikt v kauze tragického výbuchu vo Vojenskom opravárenskom podniku (VOP) Nováky z roku 2007. O život tam prišlo osem ľudí, tri desiatky utrpeli zranenia. Súd dvoch zo štyroch obžalovaných uznal vinnými z prečinu všeobecného ohrozenia v súvislosti s výbuchom a odsúdil ich na podmienečné tresty odňatia slobody. Ďalších dvoch súd oslobodil. Rozsudok nie je právoplatný.
Bývalého generálneho riaditeľa podniku Jozefa Beráka odsúdila samosudkyňa na trest odňatia slobody v trvaní 36 mesiacov s podmienečným odkladom na 60 mesiacov. Zároveň má povinnosť ospravedlniť sa listom poškodeným a dostal niekoľkomesačný zákaz výkonu vedúcej funkcie v oblasti zamerania VOP.
Bývalému výrobnému riaditeľovi Jánovi Laurovi uložil súd trest odňatia slobody na 36 mesiacov s podmienečným odkladom na 54 mesiacov. Zároveň má povinnosť ospravedlniť sa listom poškodeným a dostal niekoľkomesačný zákaz výkonu vedúcej funkcie v oblasti zamerania VOP.
Bývalého technického riaditeľa Ján Lasaba a bezpečnostného technika Jozefa Oršulu oslobodila samosudkyňa spod obžaloby, keďže podľa vlastných slov použila zásadu pochybnosti v prospech obžalovaných. Poškodených odkázala na civilný proces.
Rozsudok čítala sudkyňa dve hodiny
Samosudkyňa čítala zdôvodnenie rozsudku približne dve hodiny, pričom sa opierala o výpovede svedkov či znalecké dokazovanie. Podľa jej názoru nie je možné uznať obžalovaných vinnými z prvotnej príčiny výbuchu, keďže išlo o reťazenie dôsledkov. „O tom, že sa z výrobných priestorov stali skladové obžalovaní vedeli… Nešlo o stav, ku ktorému došlo 2. marca 2007, ale bol dlhodobý a obžalovaní nepodnikli kroky, ktoré by rizikový stav v podniku odstránili. Týmto konaním zvýšili z nedbanlivosti všeobecné nebezpečenstvo,“ uviedla. Zaoberala sa i otázkou, či mohli obžalovaní stav zvrátiť, a to zastavením výroby, čo by malo dosah aj na časť zamestnancov. Obžalovaných podľa samosudkyne neviedli zištné dôvody k vysokej obložnosti priestorov muníciou. „Významný podiel na udalosti mal vlastník podniku. Existovali tam aj iné osoby, ktoré svojou mierou zodpovednosti prispeli k udalosti a nie sú obžalovanými,“ zdôraznila.
Súd podľa samosudkyne nedospel k záveru, že je potrebné uložiť mužom nepodmienečné tresty odňatia slobody, čo by bolo pre nich „neprimerane prísne“, v prípade oslobodených nenašla príčinnú súvislosť dôkazov medzi ich konaním a obžalobou. Pri treste zohľadnila i to, že bývalí manažéri sú bezúhonní, opierala sa i o zdravotný stav jedného z nich.
Prokurátor s verdiktom spokojný nebol
„Nie som spokojný s rozsudkom. Pokiaľ ide o uznanie viny obžalovaných v prvom a štvrtom rade, tak sa aj napriek odstupu času, ktorý uplynul od tejto tragédie, nemôžem v žiadnom prípade vzhľadom na závažné porušenia a ľahostajnosť, nečinnosť a fatálne následky stotožniť s podmienečnými trestami. Preto som podal aj odvolanie v ich neprospech čo do výroku o treste,“ povedal prokurátor Krajskej prokuratúry v Trenčíne Ronald Kutiš.
Podielom viny Ministerstva obrany SR sa podľa prokurátora počas pojednávania zaoberali a myslí si, že sa touto vecou už nebudú zaoberať. „Preto aj osobným výsluchom znalca boli tieto skutočnosti vyvrátené,“ tvrdil.
„Musím konštatovať, že v priebehu mojej takmer 40-ročnej praxe som sa málokedy stretol s tak vysoko kvalifikovaným a precíznym prístupom súdu prejednávaného prípadu, čo vyústilo do mimoriadne citlivého rozsudku, ktorý bol tak podrobne zdôvodnený, že nie je možné ani na chvíľu pochybovať o spravodlivosti a správnosti záverov tohto súdu,“ vyhlásil obhajca bývalého technického riaditeľa Ľubomír Hrežďovič. To je podľa neho aj vo vzťahu k jeho klientovi, ktorý bol oslobodený, to sú však aj slová smerujúce k celému priebehu konania.
Dvojica odsúdených si nechala lehotu 15 dní na prípadné podanie odvolania. Oslobodení sa vzdali možnosti podať odvolanie. Pozostalí po obetiach nie sú spokojní s rozsudkom, čo viacerí z nich adresovali priamo v pojednávacej miestnosti aj obžalovaným.
Explózia zabila osem ľudí
Vývoj kauzy výbuchu vo VOP Nováky
2. marca 2007 – V priestoroch Vojenského opravárenského podniku (VOP) Nováky vybuchol krátko po 13.30 h muničný sklad. Explodovala delaboračná miestnosť muničného skladu, kde sa munícia likviduje. V popoludňajšej zmene pracovalo 25 ľudí. Výbuch spôsobil deštrukciu haly a usmrtil osem pracovníkov. Mnohopočetné vážne zranenia utrpel jeden zamestnanec a ďalších 20 utrpelo ľahšie zranenia. Spôsobená škoda na majetku VOP, ako aj ďalšom hnuteľnom a nehnuteľnom majetku sa vyšplhala na viac ako dva milióny eur.
15. marca 2007 – Minister obrany SR František Kašický odvolal predsedu predstavenstva VOP a jeho riaditeľa Jozefa Beráka. Za nového riaditeľa a predsedu jednočlenného predstavenstva minister vymenoval dovtedajšieho technického námestníka VOP Jána Lasaba.
4. júla 2007 – Polícia začala stíhať za prečin všeobecného ohrozenia všetkých štyroch členov bývalého vedenia Vojenského opravárenského podniku Nováky, na ktorých podali trestné oznámenie pozostalí ôsmich obetí. Obvineniu čelia bývalý generálny riaditeľ VOP Jozef B. (1956), bývalý ekonomicko-obchodný riaditeľ VOP Eduard B. (1942), bývalý technický riaditeľ VOP Ján L. (1957), bývalý výrobný riaditeľ VOP Ján L. (1963) a bývalý bezpečnostný technik Jozef O. (1975).
6. júla 2007 – Krajská prokuratúra (KP) v Trenčíne obvinila piatich ľudí v súvislosti s výbuchom munície v delaboračnej hale VOP Nováky. Podľa vyjadrenia pozostalých všetci títo členovia vtedajšieho vrcholového manažmentu vedeli o hrubom porušovaní zákonov a predpisov pri skladovaní a delaborovaní munície.
24. marca 2009 – Vyšetrovatelia začali s výsluchmi štvorice bývalých vysokopostavených manažérov a bezpečnostného technika vo VOP.
24. septembra 2009 – Krajská prokuratúra v Trenčíne potvrdila, že polícia ukončila vyšetrovanie výbuchu.
25. januára 2010 – Krajská prokuratúra v Trenčíne podala na Okresný súd v Prievidzi obžalobu na Ing. Jozefa B., Ing. Eduarda B., Ing. Jána L., Ing. Jána L. a Ing. Jozefa O. pre prečin všeobecného ohrozenia. Obvinení sa skutku dopustili v súvislosti s tromi výbuchmi v delaboračnej hale Vojenského opravárenského podniku.
28. marca 2012 – Čítaním obžaloby začalo sa na Okresnom súde v Prievidzi pojednávanie s piatimi bývalými manažérmi Vojenského opravárenského podniku Nováky, obvinenými z prečinu všeobecného ohrozenia, ktoré však bolo odročené. Sudkyňa vypočula všetkých obžalovaných. Každý z nich vinu poprel.
2. decembra 2013 – Hlavné pojednávanie bolo odročené na neurčito.
25. apríla 2014 – Výpoveďou posledného svedka v kauze výbuchu vo VOP Nováky sa zaoberal Okresný súd v Prievidzi. Hlavné pojednávanie s obžalovanými pokračovalo čítaním listinných dôkazov.
21. septembra 2017 – Okresný súd (OS) v Prievidzi v kauze výbuchu vo VOP v Novákoch vydal uznesenie, ktorým zastavil trestné stíhanie obžalovaného Eduarda B. pre prečin všeobecného ohrozenia, keďže zomrel.
14. mája 2019 – Prokurátor navrhol uznať obžalovaných vinnými a uložiť im nepodmienečné tresty odňatia slobody v rôznom rozsahu v zariadení s minimálnym stupňom stráženia, ako i zákaz činnosti v odbore. Uviedol to v záverečnej reči na hlavnom pojednávaní s obžalovanými v kauze výbuchu vo VOP Nováky na Okresnom súde (OS) v Prievidzi.
Od tragédie v Novákoch uplynulo desať rokov
O vstup do VOP Trenčín bojujú česká a slovenská firma
#VOP Nováky
O vstup do VOP v Trenčíne prejavilo záujem päť spoločností
antipolitikovi : ste hlúpy ak ste doteraz